Document ID: 32011R0813

REGOLAMENT TAL-KUMMISSJONI (UE) Nru 813/2011
tal-11 ta’ Awwissu 2011
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi tar-residwi tal-aċekinoċil, il-benżoat tal-emamektin, l-etametsulfuron-metil, il-flubenjamid, il-fludjossonil, il-kresossim-metil, il-metossifenożid, in-novaluron, it-tijakloprid u t-triflossistrobina fi jew fuq ċerti prodotti
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat t-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tiegħu,
Billi:
(1)
Għall-kresossim-metil, il-metossifenożid, it-tijakloprid u t-triflossistrobina ġew stabbiliti livelli massimi ta’ residwu (MRLs) fl-Anness II u fil-Parti B tal-Anness III tar-Regolament (KE) Nru 396/2005. Għall-aċekinoċil, il-benżoat tal-emamektin, il-flubenjamid, il-fludjossonil u in-novaluron il-MRLs kienu stabbiliti f'Parti A tal-Anness III tar-Regolament (KE) Nru 396/2005. Għall-etametsulfuron-metil l-ebda MRLs ma ġew stabbiliti f'ebda Anness tar-Regolament (KE) Nru 396/2005, għalhekk kien japplika l-valur iffissat ta' 0,01 mg/kg.
(2)
Fil-kuntest ta’ proċedura, skont id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (2), għall-awtorizzazzjoni tal-użu ta' prodott għall-ħarsien tal-pjanti li fih is-sustanza attiva tijakloprid fuq il-piżelli (bil-miżwed), saret applikazzjoni skont l-Artikolu 6(1) tar-Regolament (KE) Nru 396/2005 għall-emendi tal-MRLs eżistenti.
(3)
Fir-rigward għall-aċekinoċil, tali applikazzjoni saret għall-użu fuq il-ħops. Fir-rigward tal-benżoat tal-emamektin, tali applikazzjoni saret għall-użu fuq il-frott taċ-ċitru, l-għajnbaqar u l-berquq. Fir-rigward tal-fludjossonil, tali applikazzjoni saret għall-użu fuq l-għeneb tal-ikel u l-inbid. Fir-rigward tal-kresossim-metil, tali applikazzjoni saret għall-użu fuq il-blueberries u l-cranberries. Fir-rigward tal-metossifenożid, tali applikazzjoni saret għall-użu fuq l-għajnbaqar. Fir-rigward tat-triflossistrobina, tali applikazzjoni saret għall-użu fuq il-brunġiel u l-cranberries.
(4)
Skont l-Artikoli 6(2) u (4) tar-Regolament (KE) Nru 396/2005 saret applikazzjoni għall-etametsulfuron-metil fuq iż-żerriegħet il-lift. L-użu awtorizzat tal-etametsulfuron-metil fuq iż-żerriegħet il-lift fil-Kanada jwassal għal aktar residwi mill-MRL li huma ffissati skont il-valur li hemm fir-Regolament (KE) Nru 396/2005. Għalhekk, biex ma jkunx hemm ostakoli għall-importazzjoni ta' żerriegħet il-lift, jeħtieġ limitu massimu ogħla.
(5)
Fir-rigward tal-flubenjamid, tali applikazzjoni saret biex jogħlew l-MRLs kurrenti għall-ġwież tas-siġar, it-tuffieħ, il-lanġas, iċ-ċirasa, il-ħawħ, l-għeneb tal-mejda u tal-inbid, il-ħass, l-ispinaċi, il-karfus, iż-żerriegħet is-sojja, iż-żerriegħa tal-qoton, il-majż u l-għajnbaqar biex ma jkunx hemm ostakoli għall-importazzjoni ta' dawn il-prodotti mill-Istati Uniti. Fir-rigward tal-istess sustanza attiva, tali applikazzjoni saret biex jogħlew l-MRLs kurrenti għar-ross biex ma jkunx hemm ostakoli għall-importazzjoni tar-ross mill-Indja. Fir-rigward tal-fludjossonil, tali applikazzjoni saret biex jogħlew l-MRLs kurrenti tal-patata ħelwa u l-jamm biex ma jkunx hemm ostakoli għall-importazzjoni ta' dawn il-prodotti mill-Istati Uniti. Fir-rigward tal-istess sustanza attiva, tali applikazzjoni saret biex jogħlew l-MRLs kurrenti għall-canberries biex ma jkunx hemm ostakoli għall-importazzjoni tal-cranberries mill-Istati Uniti. Fir-rigward tal-metossifenożid, tali applikazzjoni saret biex jogħlew l-MRLs kurrenti tal-avokados u r-rummien biex ma jkunx hemm ostakoli għall-importazzjoni ta' dawn il-prodotti mill-Istati Uniti.
(6)
Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew ivvalutati mill-Istati Membri kkonċernati u r-rapporti ta’ valutazzjoni tressqu lill-Kummissjoni.
(7)
L-Awtorità Ewropea għas-Sikurezza Alimentari, minn hawn 'il quddiem “l-Awtorità”, evalwat l-applikazzjonijiet u r-rapporti ta' valutazzjoni, u eżaminat b'mod partikolari r-riskji għall-konsumatur u, fejn rilevanti, għall-annimali u tat opinjonijiet motivati dwar l-MRLs proposti (3). Għaddiet dawn l-opinjonijiet lill-Kummissjoni u lill-Istati Membri u għamlithom disponibbli lill-pubbliku.
(8)
L-Awtorità kkonkludiet fl-opinjonijiet motivati tagħha li, fir-rigward tat-triflossistrobina fuq il-cranberries u l-flubenjamid fuq iż-żerriegħet tas-sojja, iż-żerriegħa tal-qoton, il-qamħirrun u l-għajnbaqar, dejta tar-residwu ma kinitx adegwata biex isostni l-MRLs mitluba. Għat-tadam, il-bżar u l-qamħirrun l-Awtorità ikkonkludiet li l-MRLs kienu diġà ffissati fil-livelli li jikkorrispondi mal-użu kurrenti awtorizzat. Fir-rigward tal-benżoat tal-emamektin fuq iċ-ċitru l-Awtorità ikkonkludiet li l-MRLs kienu diġà ffissati fil-livelli li jikkorrispondi mal-użu kurrenti awtorizzat. Fir-rigward tal-applikazzjonijiet l-oħra kollha l-Awtorità kkonkludiet li r-rekwiżiti kolla fir-rigward tad-dejta ġew sodisfatti u li, abbażi tal-evalwazzjoni tal-esponiment tal-konsumatur għal 27 gruppi speċifiċi Ewropej tal-konsumatur, l-emendi għall-MRLs mitluba mill-applikanti kienu aċċettabbli mil-lat tas-sikurezza tal-konsumatur. L-Awtorità qieset l-aktar tagħrif riċenti dwar il-karatteristiċi tossikoloġiċi tas-sustanzi. La l-espożizzjoni tul il-ħajja għal dawn is-sustanzi permezz tal-konsum tal-prodotti kollha tal-ikel li jista' jkun fihom dawn is-sustanzi, u lanqas l-espożizzjoni fil-medda qasira ta' żmien minħabba l-konsum estrem tal-prodotti kkonċernati ma wrew li kien hemm riskju li l-konsum aċċetabbli ta' kuljum (ADI) jew li d-doża ta’ referenza akuta (ARfD) jinqabżu.
(9)
Imsejsa fuq l-opinjonijiet motivati tal-Awtorità u waqt li jitqiesu l-fatturi rilevanti għas-suġġett ikkonsidrat, l-emendi xierqa għal-LMR jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(10)
Ir-Regolament (KE) Nru 396/2005 għandu għalhekk jiġi emendat skont dan.
(11)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-11 ta’ Awwissu 2011.

Labels: 0
17
6